Kulturys īsacejumi nedeļai: dzeja latgaliski cytaižūs formatūs
Rokstu sagataveja: portals lakuga.lv
Septembra tradiceja ir Dzejis dīnu laiks, deļtuo kulturys īsacejumūs itai nedeļai latgalīšu kulturys ziņu portala lakuga.lv redakceja atguodynoj izbaudeit latgaliski raksteitūs dorbus na viņ tradicionalajā gruomotys formatā i sasatikšonuos ar autorim, nu ari drupeit cytaižūs veidūs, kas lītojami sevkurā laikā i vītā.
Dzejis minuts kotrai dīnai video formatā
2018. godā bīdreiba “Latgolys Producentu Grupa” aizsuoka latgalīšu literaturys populariziešonys akceju “Dūmoj ar komatim!”, kurei turpynuojuos ari 2019. godā. Tymā ar video paleidzeibu latgalīšu kulturys aktivisti pīgrīze viereibys latgaliski radeitim literarim dorbim i tekstim – ir daīmami vaira nakai 20 muokslys video, kurūs dažaidu laiku latgalīšu autoru dorbus skaita sabīdreibā zynomi ļauds. Video ir vīna dzejūļa garumā i, ka suoksit vērtīs šudiņ pa vīnam dzejūļam, video byus gona gondreiž i da septembra gola! Vysi “Dūmoj ar komatim!” video nūsaverami ITE.
Ontona Kūkuoja dzejis i Kristapa Rasima muzykys sasatikšona stuostā par mīlesteibu
Svietejūt Ontona Kūkioja (1940–2007) 80 godu jubileju, Jura Soikāna Ludzys muokslys škola i bīdreiba “Teātris azotē” 2020. godā radeja dzejis video izruodi “Pa mīlesteibu brīnūt, kuojis nasaļ”, kurā Kūkoja dzeja nu dzejūļu kruojuma “Mīlesteiba, Lelais Līpu kolns” (1995) izskanēja ari Kristapa Rasima radeitajā muzykā. Pats izruodis stuosts ir par puisi (Kristaps Rasims) i meitini (Jolanta Znuotiņa), kuri runoj atškireiguos – latgalīšu i zeimu – volūduos. Dzejis kruojumu “Mīlesteiba Lelais Līpu kolns” skaita par vīnu nu skaistuokūs mīlesteibys dzejūļu kruojumu latgaliski, kas sovulaik izguojs cīši mozā tiražā i dreiži tics par bibliografisku rešumu. Drupeit vaira nakai pusstuņdi garuo dzejis video izruode byus aizkustynūšs pīdzeivuojums i emocionals leidza puordzeivuojums. Vaira par izruodi Sandrys Ūdris recenzejā ITE.
Digitaluo dzeja latgaliski
Pasaplašynojūt socialūs teiklu īspiejom, ari dzeja myusu laikūs teik tyvuoka socialūs teiklu lītuotuojim. Ka nasaīt atrast šaļtenis dorbim gruomotu ci video formatūs, vys tik varbyut saīt kaida sekuņde tai socialajūs teiklūs. Ir vairuokys latgalīšu myusu laiku dzejis autoris, kurūs dorbi puorskaitami dažaidūs socialajūs teiklūs i tīpat var sekuot leidza ari jaunuokūs dorbu publikacejom. Socialajā teiklā “Facebook” taida ir Marija Dzeisla, Instagram dorbus publicej Dagneja, mygluojs i Gunta Ločmele, bet, gaidūt jaunuokuo dzejis kruojuma “pierobežas” izīšonu, platformā TikTok var sekuot leidza Ligijis Purinašys dorbim.
@leegeeya šņak #pierobežaspiezīmes #latgalian #latvianpoetry #pierobežas #poetry #latvian #latgaliannature ♬ original sound – pierobežas piezīmes
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn lvs_Latn